NA RAZINI OTOČNIH GRADOVA I OPĆINA U 2017. GODINI NA 1000 STANOVNIKA 32,6 PODUZETNIKA

Hrvatska ima 1244 otoka koji se geografski dijele na 78 otoka (kojima je površina veća od 1 km2), 524 otočića i 642 hridi i grebena[[1]](#footnote-1). Stalno je naseljeno 47 otoka i poluotok Pelješac, a prema posljednjem popisu stanovništva iz 2011. godine zabilježen je rast broja stanovnika na otocima na kojima, u 344 naselja, živjelo 132 756 stanovnika, što je za 7886 više u odnosu na rezultate popisa iz 2001. godine.

Najviše otočnih gradova i općina je u Splitsko-dalmatinskoj županiji (16). Slijede Dubrovačko-neretvanska i Primorsko-goranska županija sa po 11 otočnih gradova i općina, Zadarska županija s 10 otočnih gradova i općina, Šibensko-kninska s 2 otočne općine i Ličko-senjska županija s 1 otočnim gradom.

Prema analizi podataka iz godišnjih financijskih izvještaja poduzetnika s područja otočnih gradova i općina u 2017. godini, koja je obuhvatila 51 grad/općinu, sjedište su imala 4322 poduzetnika, što je u prosjeku 32,6 poduzetnika na 1000 stanovnika, dok je na razini RH taj prosjek 29,1 poduzetnik na 1000 stanovnika[[2]](#footnote-2).

Kod poduzetnika s područja otočnih gradova i općina, u 2017. godini bilo je 21 542 zaposlena, što je u odnosu na prethodno godinu rast broja zaposlenih za 4,8 %, dok je na razini Hrvatske taj rast bio veći, 5,8 %. U prosjeku je kod poduzetnika otočnih područja u 2017. godini bilo 5 zaposlenih po poduzetniku, dok je prosječan broj zaposlenih kod poduzetnika sa sjedištem na kontinentu (kod 115 759 poduzetnika), taj prosjek bio 7,4 radnika po poduzetniku.

Promatrano na razini pojedinoga otoka/poluotoka, najveći broj poduzetnika i zaposlenih je na najnaseljenijem otoku, na Krku, na čijem je području u 2017. godini bilo 823 poduzetnika, s 4441 zaposlenim. Tome je vrlo vjerojatno doprinijelo i to što otok Krk od 1980. godine, kada je mostom spojen s kopnom, spada u skupinu premoštenih otoka (osim Krka u tu skupnu spadaju i Pag, Vir, Murter, Čiovo i poluotok Pelješac[[3]](#footnote-3)). Iza otoka Krka prema broju poduzetnika slijedi najviši hrvatski otok – Brač, sa 603 poduzetnika i 2584 zaposlenih, a na trećem je mjestu Hvar, s 384 poduzetnika i 1575 zaposlenih. Otok Korčula s 359 poduzetnika je na četvrtom mjestu, a na najvećem otoku, Cresu, u prosjeku je najviše zaposlenih po poduzetniku. Kod 109 poduzetnika u Cresu zaposleno je 1510 radnika, što je u prosjeku 13,9 radnika po poduzetniku. Društvo s najvećim brojem zaposlenih na Cresu je [AUTOTRANS d.o.o.](https://www.transparentno.hr/pregled/19819724166/143a79b9e74dcb0b9d56d46c01799c71e5c25d716f2975be7dd4ac17f242d93218ab7055cf7326684fb98e0b5bcba3286deb92407d29fbe8f9041640ca332849), koje je u 2017. godini imalo 645 zaposlenih.

**Tablica 1. Osnovni financijski podaci poslovanja poduzetnika otočnih područja i svih poduzetnika RH u 2017. g.**

(iznosi u tisućama kuna, prosječne plaće u kunama)

| **Opis** | **Otočna Hrvatska** | | | **Ukupno RH** | | |
| --- | --- | --- | --- | --- | --- | --- |
| **2016.** | **2017.** | **Index** | **2016.** | **2017.** | **Index** |
| Broj poduzetnika |  | 4.322 | - |  | 120.081 | - |
| Broj zaposlenih | 20.562 | 21.542 | 104,8 | 834.217 | 882.884 | 105,8 |
| Ukupni prihodi | 9.621.276 | 10.506.384 | 109,2 | 619.511.457 | 678.395.213 | 109,5 |
| Ukupni rashodi | 9.209.394 | 10.216.556 | 110,9 | 588.419.169 | 649.769.441 | 110,4 |
| Dobit prije oporezivanja | 699.510 | 724.054 | 103,5 | 44.964.035 | 48.336.965 | 107,5 |
| Gubitak prije oporezivanja | 287.628 | 434.227 | 151,0 | 13.871.747 | 19.711.194 | 142,1 |
| Dobit razdoblja | 600.787 | 618.541 | 103,0 | 38.069.666 | 41.397.246 | 108,7 |
| Gubitak razdoblja | 285.164 | 426.865 | 149,7 | 13.882.351 | 19.511.749 | 140,6 |
| **Konsolidirani financijski rezultat – dobit (+) ili gubitak (-) razdoblja** | **315.624** | **191.676** | 60,7 | **24.187.316** | **21.885.497** | 90,5 |
| Izvoz | 1.620.978 | 1.572.664 | 97,0 | 118.237.344 | 137.843.044 | 116,6 |
| Uvoz | 448.068 | 463.037 | 103,3 | 103.369.414 | 117.810.277 | 114,0 |
| Bruto investic. samo u novu dugotr. imovinu | 729.871 | 601.779 | 82,4 | 23.573.591 | 23.722.668 | 100,6 |
| Prosječ. mjeseč. neto plaća po zaposlenom | 4.790 | 5.022 | 104,8 | 5.151 | 5.372 | 104,3 |

*Izvor: Fina, Registar godišnjih financijskih izvještaja, obrada GFI-a za 2017. godinu*


Ukupan prihod iznosio je 10,5 milijardi kuna, što je povećanje od 9,2 % u odnosu na 2016. godinu. Prema podacima iz financijskih izvještaja za 2017. godinu, poduzetnici otočnih područja iskazali su pozitivan konsolidirani financijski rezultat u iznosu od 191,7 milijuna kuna, što je u odnosu na 2016. godinu manje za 39,3 %. Najveći doprinos rezultatu dali su poduzetnici sa sjedištem u gradu Krku, s 1,3 milijarde kuna (12,4 % udjela u ukupnim prihodima otočnih područja), a među njima najveći prihod ostvarilo je društvo [GP KRK d.d](https://www.transparentno.hr/pregled/05146274847/00a31f85dd068cff42610b990dc69827b8e3c5f31d962f97a9fce2330e67fd77d9f4cb9c6c77312c65d1b56a5ee5a4e479ee1b7672303187d99f68d305fd5875). i [TRGOVINA KRK d.d](https://www.transparentno.hr/pregled/66548420466/d0577a812e22dfa67f7095ec46123349b8e09824147c031c9fd7289c323e69259712a1113302e14ad5d439d6be0675c475fe6853554c4dacc68375871810bcd3). Iza poduzetnika u Krku slijede poduzetnici u gradovima Mali Lošinj (10,2 %) i Cres (6,4 %), među kojima su najveći prihod ostvarili [JADRANKA HOTELI d.o.o](https://www.transparentno.hr/pregled/25295166877/9406cf1e705ecf9ead70069bd1fa3dfd138aea8cb01e4fde9b4d704c6558e7e24817494c72c2d839c440fabb225e66eb72f48285132f82f1bdc99f099962bbdb). i [AUTOTRANS d.o.o.](https://www.transparentno.hr/pregled/19819724166/143a79b9e74dcb0b9d56d46c01799c71e5c25d716f2975be7dd4ac17f242d93218ab7055cf7326684fb98e0b5bcba3286deb92407d29fbe8f9041640ca332849)

U odnosu na prethodnu godinu, prihodi od izvoza manji su za 3,0 %, a uvoz je veći za 3,3 % te je trgovinski saldo iznosio 1,1 milijardu kuna, što je za 5,4 % manje u odnosu na 2016. godinu. Bruto investicije samo u novu dugotrajnu imovinu iznosile su nešto manje od 602 milijuna kuna i manje su za 17,6 % u odnosu na 2016. godinu.

Poduzetnici otočnih područja u ukupnom broju poduzetnika Hrvatske sudjeluju s udjelom od 3,6 %, u broju zaposlenih s 4,8 %, u ukupnim prihodima 9,2 %, u ukupnim rashodima udio je 10,9 %, dok je njihov udio u neto dobiti neznatan (0,87 %).

Prosječna mjesečna neto plaća obračunata kod poduzetnika otočnih općina i gradova u 2017. godini iznosila je 5.022 kuna, 4,8 % više u odnosu na 2016. godinu te 6,5 % manje od iznosa prosječne mjesečne neto plaće zaposlenih kod poduzetnika na razini RH (5.372 kuna). Najveća prosječna mjesečna neto plaća obračunata je kod poduzetnika u Trpnju (6.940 kune), Sutivanu (6.694 kune), Punatu (6.261 kunu), Hvaru (6.155 kuna) i Visu (5.682 kune). Ukoliko se promatraju prosječne mjesečne neto plaće na razini otoka/poluotoka, najvišu plaću isplatili su poduzetnici otoka Cresa, u iznosu od 5.500 kuna, dok se poduzetnici otoka Korčule, s 4.774 kune, na 10.-om mjestu po visini plaće (grafikon 1.).


**Grafikon 1. Prosječna mjesečna neto plaća po zaposlenom u 2017. g. na razini otoka/poluotoka** *(iznosi u kunama)*



*Izvor: Fina, Registar godišnjih financijskih izvještaja*

Prema produktivnosti rada (ukupni prihod po zaposlenom), na prvom su mjestu poduzetnici sa sjedištem u gradovima i općinama na otoku Krku, s ukupnim prihodom po zaposlenom od 606,8 tisuća kuna, a najviše zahvaljujući prihodu po zaposlenom kod poduzetnika sa sjedištem u gradu Krku, koji iznosi 698,9 tisuća kuna.

**Grafikon 2. Prihod po zaposlenom u 2017. godini na razini otočnih gradova/općina** *(iznosi u tisućama kuna)*



*Izvor: Fina, Registar godišnjih financijskih izvještaja*

*Više informacija dostupno u Analizi financijskih rezultata poslovanja poduzetnika po svim gradovima i općinama RH.*

*Kontakt i narudžbe:* [*analize@fina.hr*](mailto:analize@fina.hr)

1. Izvor: Hrvatski hidrografski institut, listopad 2013. godine. [↑](#footnote-ref-1)
2. Procjena broja stanovništva Republike Hrvatske u 2017. godini je 4 124 531 što je za 49 818 osoba ili 1,2 % manje u odnosu na 2016. godinu. Izvor: Državni zavod za statistiku, 14. rujna 2018. godine, <https://www.dzs.hr/Hrv_Eng/publication/2018/07-01-03_01_2018.htm> [↑](#footnote-ref-2)
3. Zakon o otocima, NN 116/18, na snazi od 1. siječnja 2019. godine. [↑](#footnote-ref-3)